 MARY WANGARI na ALEX KALAMA MSHUKIWA mkuu wa mauaji ya halaiki katika msitu wa Shakahola, Paul Mackenzie, amekuwa akiachiliwa huru kwa njia za kutatanisha licha ya kushtakiwa mara tatu katika siku za nyuma, Waziri wa Usalama wa Ndani Profesa Kithure Kindiki amefichua. Akizungumza Jumanne mbele ya Seneti, waziri Kindiki amesisitiza kwamba kiongozi huyo wa kanisa la Good News International, hataponea tena jinsi ambavyo amekuwa akifanya. Aidha, Profesa Kindiki amewaomba msamaha wahasiriwa wa mauaji ya Shakahola Kaunti ya Kilifi, akisema maafisa wote waliosababisha janga hilo kwa njia moja au nyingine ni sharti watawajibika. Kulingana na waziri Kindiki, hii si mara ya kwanza kwa kiongozi wa kanisa la Good News International kushtakiwa kwa uhalifu tangu alipohamia Malindi mnamo 2005. Kindiki amefichua hayo wakati maafisa wanaoendeleza ufukuzi wa miili katika eneo la Shakahola kupata miili 10 katika awamu ya nne ya ufukuaji wa makaburi. Kupitia taarifa iliyotolewa kwa vyombo vya habari na mshirikishi wa eneo la Pwani Rhodah Onyancha, idadi ya maafa ya eneo hilo imeongezeka hadi watu 360. Ripoti hiyo aidha imebainisha kuwa hakuna manusura zaidi waliookolewa kutoka kwa msitu huo kufikia Jumanne jioni. Hata hivyo, idadi ya manusura ingali 95 huku idadi ya waliokamatwa kwa kuhusishwa na matukio ya maafa ya msitu wa shakahola pia ikisalia 37. Wakati huo huo taarifa hiyo imedokeza kuwa idadi jumla ya watu waliochukuliwa chembechembe za DNA kwa uchunguzi zaidi ni 253 huku operesheni ya kuwatafuta manusura zaidi ikiendelea. Mshukiwa mkuu – Mackenzie – amekuwa akiachiliwa huru kila wakati kwa njia za kutatanisha licha ya uzito wa mashtaka dhidi yake, limesikia Jopokazi hilo linaloongozwa na Mbunge Maalum Shakila Mohamed. Mackenzie alianza kutiliwa shaka miaka sita iliyopita aliposhtakiwa mnamo Machi 14, 2017 kwa kutoa elimu ya msingi bila kibali cha kufanya hivyo. “Alikiri mashtaka baada ya kuafikiana na upande wa mashtaka ambapo korti ilimwachilia huru na kumwagiza azingatie ‘tabia njema’,”alisema Waziri. Miezi michache baadaye, mwaka huo huo, alishtakiwa kwa mara nyingine kwa kutoa mafunzo yenye itikadi kali za kidini kinyume na Kifungu 12 cha Sheria inayohusu Kuzuia Mafunzo yenye Itikadi Kali na Ugaidi. Alikabiliwa na mashtaka mengine ikiwemo kuwanyima watoto, wakiwemo wanawe, haki ya kupata elimu kinyume na Kifungu 82 cha Sheria kuhusu Elimu ya Msingi. Aliachiliwa huru tena kwa dhamana ya polisi ya Sh100,000, ambazo hakuwa nazo ambapo aliachiliwa kwa dhamana na kuagizwa awe akiripoti siku moja kila wiki kwa kamanda wa Kituo cha Polisi cha Malindi. Isitoshe, Korti iliamua kuwa suala hilo linahusu umma hivyo basi lingepatiwa kipaumbele. Mnamo 2019, Mackenzie alishtakiwa kwa mara nyingine kwa kuchochea umma kuvunja sheria, kupatikana na kusambaza filamu bila idhini ya KFCB, na kuendesha studio ya kurekodi filamu bila leseni. “Mahakama ilimwachilia huru kwa dhamana ya polisi ya Sh500,000 au dhamana ya Sh1 milioni na mdhamini wa kiasi sawa na hicho,” alisema Profesa Kindiki. “Kama afisa wa idara ya Mahakama naamini kama masuala hayo yangechukuliwa kwa uzito watu hao hawangepoteza maisha. Hii ni mara ya nne kwa Mackenzie kufunguliwa mashtaka na safari hii alinaswa kufuatia vifo vya watoto wawili waliouawa kwa kudungwa kisu na miili yao kuzikwa.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  